dh-unibe/image-text_koenigsfelden-charters-post-1500 huggingface dataset:
Ich, Johannes Thome von Ergerszheim, zuͤ disser zit statschriber zuͤ Obern Bergkheim, und ich, Barbel, sin eliche huszfrouw, bekennen
und thuͤn kunt allermengklich mit dissem brieffe, noch dem und als die erwùrdigen und geistlichen frouwen, aͤbtissin und
convent des gotzhuses Kùngeszfelden, Sant Cloren ordens, uns iren hoff mit allem sinem begriffe und zuͤghoͤrde in der
stat Obern Bergkheim, in Velthalbs Gassen gelegen, genant der Kùngin von Ungeren hoff, dar zuͤ das hùselin in bemeltē hoff
gelegen, das die genāten frouwē fùr ire versessē und uszstende zinsz, ouch miszbuwes halben mit recht zuͤ iren handen gezogen,
unser beider leptagen lang und nit laͤnger geluhen und gegoͤnnet hant alle jor umb dry guldin, ye zwoͤlffthalben schilling
rappen pfennig fùr den guldin zuͤ geben. dor uff so gereden und versprechen wir unverscheidenlich den obgenāten fröuwē
nün hienfùrer alle jor jaͤrlichen uff sant Johans baptisten tag die dry guldin obgehoͤrter waͤrschafft zuͤ zinse zuͤ richten und zuͤ
geben on verzogk, dar zuͤ den gedachten hoff und das bestimpte gezogene hùsel mit allem irem begriff in guͤttē buwe und eren
bringen und zuͤ haltend als gewonlich und recht ist. ✳ also wer es sach, das wir beide oder eins allein noch abgangk des anderen
hier an sumig wùrdent, den zinsz zuͤ obgemeltem ziele nit richtent oder den gestimpten hoff mitsampt dem gezogenē hùsely
in guͤttem buwe und eren nit hieltent, dor umb, so moͤgent die vorgenāten frowen, ire hoffmeister und schaffener, ✳ oder wer
das sunst von irent wegen thün wil, uns an allen unseren guͤtteren, ligend₎ und varend₎, angriffen, pfaͤnden und bekùmberē mit
geistlichem, weltlichem oder on gerichte, wie inen das fuͤget und eben ist, so lang und so vil, untz inen umb ire uszstonde zinsz oder
umb miszbùw des hoffes, ouch costen und schaden, ob eynicher dor uff gangen, ein gantz vōlkomen verniegen geschicht on indragk. und
sol uns hie vor nùt schirmen noch befridden deheinerley fryheit, uffsatzung noch gewonheit der herren, stette oder landes, noch sust nùtzit
ûberal, do mit wir uns hie widder gesetzen oder behelffen kondent oder moͤchtent in deheinen weg, sonder wir vur des alles verzùgen
habent alle dinge getruwelich und ungevorlichen. ✳ und wan wir beide nit mer in leben und von tode abgangen sint, alsz dan
und von stunden an, so sol der bemelte hoff und das gezogene hùsely mit allem irem zuͤgehoͤrden lideklich widder an das obgestimpte
gotzhusz Kùngeszfelden on alles widdersprechen aller unser erben und mengklichs von irent wegen gefallen syn, und des buwes halbē,
so wir dor an gethon hant, unseren erben nit schuldig sin noch verbunden zuͤ bezalen.✳ des und aller obgeschribener dinge zü
worer, sicherer urkùnde, so habent wir beide gebetten die ersamen, wysen schultheis, meister und rat zuͤ Obern Bergkheim, irer
stat klein und secret insigel an dissen brieff zuͤ hencken, das ouch wir schultheis, meister und rat erstgenant uns umb irer bette
willen bekennent gethon haben, doch uns und bemelter stat in alle wege unschaͤdelich. geben uff donderstag noch dē sontag
cantate, als man zalte noch der gepurt Cristi, unsers lieben herren, fùnffzehenhundert und nùn jor. ✳
Konigsf. 872
Nͦ✳ 15 ✳
Staatsarchiv
AARGAU
dry guldin geltes vō
dem hoffe zuͤ Obern Bergkh̄
lipding